khistorydata/jeongjo-sjw-relations huggingface dataset:
정조 12년
兵曹參判柳誼疏曰伏以臣家世單平品性中下濫竊科第偏蒙洪造前後踐履罔非踰分第緣受恩如天仰答無地只以筋力奔走庶效萬一之報而每一念至惶愧交中不意今者擢之亞尹未踰一日繼有騎省之命恩詰誕宣天牌儼臨此臣意慮之所不及夢寐之所不到臣雙擎九頓五內震越闔門感淚不知死所仍伏念臣通籍以來凡於淸朝器使之列自知不稱者明矣孤立朝端隻身無依只是聖明在上不以臣空疏屢加恩渥臣涕泣感激有除輒膺旣蔑絲毫之裨補已多名器之玷汚矣且臣之緋玉未久又進一資乘軒之譏固不暇言而過福之災理所必至臣何敢若固有之揚揚冒膺上負則哲之明下貽負乘之誚哉實無承膺之路玆犯違傲之罪敢陳血悃仰瀆崇嚴伏乞天地父母俯垂諒察亟賜遞改仍收新授資級以重公器以安私分千萬幸甚答曰省疏具悉卿其勿辭行公
정조 12년
傳于趙衍德曰考官李在學代具庠爲之
정조 12년
戊申十二月二十一日辰時上御熙政堂抄啓文臣課講日次儒生殿講同爲入侍時兼都承旨沈豐之行左承旨金思穆右承旨趙衍德左副承旨尹行元右副承旨洪仁浩同副承旨朴宗岳記事官金孝建假注書趙台榮記事官李宗烈記注官金鳳顯入就位行四拜禮分東西以次進伏訖上曰參考官金履成代副司果尹光顔爲之出榻敎引儀唱試官以下行四拜禮課講試官原任提學吳載純檢校直提學李秉模檢校直閣金載瓚徐鼎修檢校待敎尹行任率抄啓文臣金祖淳等殿講試官判府事金熤刑曹判書鄭昌順行副司直具庠鄭啓淳金翊休校理閔昌爀副司果尹光顔率儒生鄭履綏等以次入就位行拜禮訖熤進前奏曰連日臨殿聖體若何上曰一樣矣熤曰中宮殿問安雖有朝夕承候之節而猶未諦詳氣候諸節若何上曰別無他症矣熤曰臣等與諸醫相議則芎歸湯五貼進御後更當加減云卽爲議定似宜矣上曰與禁將相議爲之可也仍命開講抄啓文臣金祖淳等儒生鄭履綏等分座以次進講上曰吏兵批政官入侍賤臣承命出傳吏曹判書李𡊠參判李在學參議李勉兢假郞廳典籍安經心金德老朴暉學錄劉師玶白慶楷兵曹判書李文源參判柳誼參議李亨元參知沈煥之正郞鄭觀輝張至冕佐郞柳文養以次進伏上曰政官於楹外開政可也文臣儒生講訖上曰六通儒生六人比較出榻敎鄭履綏等更爲進講訖命書傳敎曰日次講純通賜第無過三人載於大典亦旣比較進士鄭履綏幼學李來鉉竝直赴殿試六通幼學沈能迪李肇源洪秀晩趙冕鎭等之次雖無直赴會試之例今番旣經比較竝直赴會試通幼學宋冕載生員徐有本幼學鄭存大李羲甲各給二分幼學文養老等略粗栍令政院考例捧傳旨命下番翰林金祖淳呼鄭履綏李來鉉新來數帀訖命試官以下先退豐之曰同副承旨朴宗岳曾經右承旨昨日除拜當爲左副承旨而座次誤以同副啓下當該院吏令攸司科治座次單子改付標以入何如上曰依爲之當該坐直承旨推考可也出擧條文原曰分守門將金宗燁旣已仕滿依例陞六乎上曰依爲之出擧條文源曰五衛將金爔病難供職云今姑改差何如上曰依爲之出擧條上曰在外訓鍊正改遞今日政差出出榻敎文源曰訓鍊正今當差出而擬望之人乏少外任竝擬何如上曰依爲之出擧條豐之思穆等進讀政事望筒豐之曰今此鎭海縣監望單子不書某人之代事甚不察誠極未安原望筒使之改修正以入吏曹政官竝推考何如上曰依爲之豐之曰莫重御覽政事誤書人姓字揆以事體誠極未安原政事使之改修正以入吏曹政官竝推考何如上曰依爲之豐之曰迎日縣監首望訓鍊正李東善職名書以訓鍊副正事甚不審誠極未安原單子使之改修正以入吏曹政官竝推考何如上曰依爲之出擧條思穆曰入啓望單何等審愼而五衛將望不書望字難免不察之失當該銓官推考何如上曰依爲之出擧條上曰在外及未肅拜臺諫竝許遞今日政差出出榻敎𡊠曰章陵令趙慶遠以兵曹佐郞末望蒙點而望筒中章陵以智陵誤書慶遠以遠慶誤書不察之失惶恐待罪而原望筒改付標以入何如上曰依爲之卿則推考可也出擧條文源曰都摠都事李宅觀金致淇以副薦人誤擬受點不察之失臣不勝惶恐而以訓鍊判官中宣薦人相換之意敢稟上曰依爲之卿則推考可也出擧條上曰在外掌令許遞前望單子入之出榻敎上曰在外訓鍊正改遞今日政更爲擬入出榻敎文源曰訓鍊正今當差出而擬望之人乏少以二望擬入何如上曰依爲之出擧條上敎𡊠等曰高山察訪以金觀柱擬入可也𡊠曰事關隄防有難奉承矣上曰所坐不甚緊重斯速擬入可也𡊠曰惟願被罪矣命書傳敎曰擧措極爲屑越吏曹判書李𡊠從重推考在學勉兢進前奏曰臣等亦不得奉承矣命書傳敎曰亞三銓事極爲駭然吏曹參判李在學參議李勉兢竝遞差上曰監察張鉉國入侍賤臣承命出與張鉉國偕入進伏上曰予於故將臣事時或思惟不覺惻傷今玆召見意蓋深矣爾能紹故將臣未卒之志以爲圖報可也仍命仁浩書傳敎曰其時嗟惜其後愍惻不但廷臣之所共知逝者有知必當掩泣況爲其子弟之心乎昨見入擬於守令望筒今日召見赳赳雖似不及尙多故將臣典刑仍使潦到蔭路大非器使之意雖非武科出身別般收用武南猶然況將種乎將家之以蔭陞遷其例亦多監察張鉉國先今兵批五衛將作闕陞擬以示念舊收後之意有司堂上李秉模曰此北關慰諭御史鄭大容賑穀加請狀啓也依下敎就議于大臣則左議政李性源以爲繡衣狀請中南關穀二萬石及交濟久置條加劃一萬石云者折米與否有難遙度下段所云道臣所請浦項純米一萬七千石若準請則雖無南關穀亦可以補不足云者上下語勢甚不分明若星火關問折米與否及石數之的爲幾許而始許加劃似不晩差需米依狀請換給似宜而至於交濟久置條則旣是本道穀物臨時自可一邊知委一邊取用姑不必先爲區劃云右議政蔡濟恭以爲北關與南關有異生穀尤無其策前日所許南關穀二萬石外依今番狀請加劃一萬石則北關事可以了當至於南關則旣劃浦項穀二萬五千石日前北伯狀啓亦有今方拮据等語此與全無頭緖有異向後事或可無慮矣繡啓雖不分明決無折米三萬石爲請之理若欲折米則皮穀之數將近十萬此豈有可成之理耶差需穀換木依請施行似合事宜云故敢此仰達矣上曰差需穀事依左相言施行穀物事依右相言施行而左相及諸有司所請數爻皆以折米見之云雖似未必爲然卿等從便往復如有違端更爲稟處繡啓措語之不能別白難免疎忽御史推考可也出擧條命書傳敎曰大司成疏批已下牌招察任吏兵批政事畢後𡊠等文源等跪請下直上曰知道上曰當該注書拿處出榻敎命書傳敎曰守令邊將初仕復職陞六人皆令明日來待命退諸臣以次退出
정조 12년
兼都承旨沈豐之坐行左承旨金思穆坐直右承旨趙衍德坐直左副承旨朴宗岳坐右副承旨尹行元藥院直同副承旨金履正未肅拜注書金孝建仕直一員未差假注書白慶楷藥院直事變假注書金初燮仕
정조 12년
藥房都提調臣金熤提調臣沈豐之副提調臣尹行元啓曰親臨大政連日酬應伏未審夜間聖體若何今日臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢此問安竝爲仰稟答曰知道慈殿慈宮氣候一樣卿等不必入侍
정조 12년
金思穆啓曰禁衛將官來言今日本營軍兵日次私習云矣敢啓傳曰知道
정조 12년
傳于朴宗岳曰大臣備局堂上引見
정조 12년
傳于朴宗岳曰吏兵房承旨與守令邊將初仕復職陞六人入侍
정조 12년
有政吏批判書李𡊠受由參判李在學進參議李勉兢進行左承旨金思穆進安策爲修撰李尙度爲副修撰成德雨爲奉常正鄭成爲慶尙都事朴英源爲燕岐縣監
정조 12년
兵批判書李文源病參判柳誼病參議李亨元進參知沈煥之差祭右承旨趙衍德進副護軍單張鉉國副司直單金魯淳洪仁浩副司果單李日運李弘弼李羲觀申應周爲訓鍊都監中軍金相玉爲摠戎中軍
정조 12년
傳于趙衍德曰當該承旨遞差
정조 12년
傳于趙衍德曰承旨前望單子入之待下批牌招察任
정조 12년
傳于金思穆曰坐直承旨入侍
정조 12년
趙衍德以弘文館言啓曰本館下番姑降入直事甚未安新除授修撰安策副修撰李尙度竝卽牌招以爲推移入直之地何如傳曰允
정조 12년
趙衍德以禮曹言啓曰黃海監司李敬倫戊申從征將士朴贊澄生存事狀啓判付內依他例收錄事分付禮曹仍令草記事判下矣朴贊澄以戊申從征將士至今生存而年今八十一歲云當此舊甲重回不可無褒賞之道依他從征將士生存人已行之例令該曹帖加成給恐似得宜而係干恩典上裁何如傳曰依草記施行可也
정조 12년
趙衍德以承文院都提調意啓曰院吏文學官李可運徐孺修出六代通德郞李晩亨前學官柳熽差下竝付軍職冠帶常仕何如傳曰允
정조 12년
金思穆以都摠府言啓曰今日入直內三廳武兼禁軍及軍兵等中日習射請出標信傳曰知道
정조 12년
金思穆以禁衛營言啓曰今日內中日旣已設行本營中日一體擧行之意敢啓傳曰知道
정조 12년
金思穆以御營廳言啓曰內中日旣已設行本廳中日一體擧行之意敢啓傳曰知道
정조 12년
趙衍德以刑曹言啓曰沙工孟益周等捧供啓目判付內故敗與否在於分載虛實而參以事理決知非分載謂之容奸於未裝載之前與宮奴符同作奸云爾則猶可也大洋中分載於已準裝之船元不成說以此以彼不必滯囚往復度支參量事實卽爲決給事判下矣沙工孟益周莫重宮穀恣意消瀜敢生窮濫之計故爲致敗之狀箇箇直招於海營而及到本曹一反前招粧撰爲說者論其罪犯萬萬巧惡待用刑嚴訊得情斷不可己以船主梁潤已言之給賂官奴圖得船卜之後定送浮浪之益周一任花消以致故敗其間事情亦多可疑待益周取服一體査實勘律至於宮納穀物不可不依數區處故往復度支以沙工船主處分半徵捧之意已爲歸一依此擧行何如傳曰允
정조 12년
戊申十二月二十二日辰時上御誠正閣大臣備局堂上引見入侍時左議政李性源右議政蔡濟恭行司直金華鎭戶曹判書徐有隣左參贊鄭好仁右參贊李𡊠知訓鍊李柱國刑曹判書鄭昌順知敦寧金相集兼都承旨沈豐之副司直李秉模沈頤之徐有大吏曹參判李在學副司直金持默副護軍趙心泰行左承旨金思穆記事官金孝建事變假注書金初燮記事官李相璜金祖淳以次進伏訖性源等曰連日寒殿親臨大政勞動之餘聖體若何上曰一樣矣性源等曰王大妃殿氣候若何上曰一樣矣性源等曰惠慶宮氣候若何上曰一樣矣性源曰中宮殿湯劑連日製進此時諸節何如上曰別無加減矣性源曰昨日新恩二人俱有地望年且富少誠有得人之幸矣上曰然矣上曰幼學之以一經賜第非不知或近於倖科而近日朝著實有無人之歎在古如此之時亦有物色求之之事專經突誦之人間或搜拔不害爲得人之道矣性源曰近來士子之不讀書久矣自設日次殿講且有賜第之後年少儒生輩務相讀誦庶見專經之效此實不可已之盛擧矣上曰殿講規例館儒則落點應講學儒則擧皆許赴蓋生進應講只掌色六人而已故其齋生則初無留意每一登筵惟以自不爲主學掌色則至於二十餘人之多而以一經自願應講其難易之懸殊已有不均之歎且其齋生則落點冊子故雖或有能誦一經者落點或違所講則亦未免居不從今以往居齋生亦以一經從自願懸注以爲受點應講則館學同應講之規生進無向隅之歎卿等之意何如性源以此爲式似好矣濟恭曰學齋任之捷於科路不下於得參初解故便作爭窠云矣上曰適出言端曾經同成均之諸宰皆陳所見可也華鎭曰生進亦令自願應講則似好矣有隣曰居齋生便是主人而應講則反下於學儒依下敎爲之好矣在簡曰若如下敎定式則似好矣昌順曰臣昨以試官觀之諸生之應講者無非鍊熟可見功化之有成而只以一經多年從事亦有太易之意限三年改定冊子似好矣秉模曰館儒同學儒從自顚應講實合事宜矣上曰三年改冊之議何如性源曰讀書之效貴精不在多若頻改冊子反有駁不精之慮矣濟恭曰漢時之多巨儒專以一經之通鍊也若於一經鍊達無遺念念在玆其效亦爲不少何必以多爲之乎上曰向日臺臣請復講規講規非不美矣而前後講規乍行旋寢多有掣礙之端令若復行講規而還爲廢撤不如不始之爲愈一經自願之法通行於館學則儒生輩不勸而當自誦一秩矣性源曰非但爲決科地若能通習一經則足可終身需用而近日諸生之誦治專經可期感發蔚興之效矣上曰今番都政何如性源曰昨夜始見畢度未接外人物議則雖未知如何而大體則好至於臺通瑞興倅之望亦足慰悅遠人可想政官對揚聖意而若夫小小格例之有所礙眼者臣未得詳知故姑不請勘矣濟恭曰今番政眼似有鼓動物情之意而恢蕩擺脫之規有非政官自下擅便處似因指敎而然矣上曰今番政事予則曰譬如墻垣之有楨幹矣若夫諫長泮長望通雖謂之措置之規度可也蓋同是世臣同是士夫則豈或遍厚於彼而遍枳於此秪緣先朝新經搶攘世故多難恢蕩之盛化非不至矣盡矣而此一節猶有未遑之歎故畀付予身以爲責成之地惟當賢者進之愚者退之有罪則棄無罪則用同往共征以底會極而已予豈有私於右相一人而然哉向亦有無妄度無過慮之敎而規模擧措則不得不一正故耳上曰兵判政事非不恢公而凡事任便爲之破格違例不可彈記邊將防禦使不得經移鄭領府新有稟定而無難廷轉不爲計較不爲拘束雖爲此重臣長處而皆出於拳籌矣卿等亦須申飭好矣性源曰此原春監司李度默狀啓也以爲道內明春三鎭合操及營將巡點何以爲之事請令廟堂稟旨分付勸別武都試依定式設行爲辭矣本道今秋穡事幸免大歉且有明年春操回啓時謦咳之命詰戎大政有不可許久停廢明春習操使之依例設行如何上曰右相之意何如濟恭曰詰戎大事也況有來頭回啓時謦咳之敎則明春習操固當依例擧行而但念嶺西雖幸免歉嶺東則大不及嶺西云一例命操恐或爲難矣上曰將臣各陳所見可也柱國曰近來外邑習操春則以窮春停止秋則以歉歲停止多年不行非徒軍兵不知坐作進退之節至於軍丁充定實多虛錄之弊其在詰戎之政誠爲疎虞該道年事雖未詳知臣意則明年春操依例設行恐合事宜矣有大曰近來連値災年各道停操久矣民不知兵所謂軍卒全無器械云聞甚可悶詰戎國之大政雖當歉歲或停合操各邑之官門聚點若着意爲之則庶得陰雨之策各別申飭而今年關東初因晩澇慮有告歉秋成後幸免飢患明春各操依例爲之似好矣心泰曰近因習操之久停各道詰戎極甚疎虞而原春道今秋穡事不至大歉則其在重戎政明操鍊之道明年春操設行似好矣上曰本道年事嶺東諸邑未免失稔方春動民在所當念三南春操當次第設行關東一道之停操不必持難本道春操停止令各其守宰着意點習令道伯考其勤慢期有實效事申飭可也出擧條性源曰此北兵使洪和輔狀啓也以爲明春行營屬軍兵合操茂山以北各衛軍兵巡操何以爲之請令廟堂稟旨上曰分付矣明春北關習操初非可論行營屬及各衛軍兵竝令停操之意分付何如上曰右相之意何如濟恭曰詰戎雖是莫大之政北關賑事方張明春習操恐不容議矣上曰依爲之出擧條性源曰此開城留守李致中狀啓也以爲本營財力年年耗縮至有錢穀之區劃而目下支放之資尙多不足本營所管各倉今年條加分耗五百六十石零依近例移劃補用請令廟堂稟旨分付矣加分耗之移付本營補用支放者已成近例依狀請許施何如上曰依爲之出擧條濟恭曰治國之要無過於擇守令三字若於此少忽則害必及民矣燕岐縣監李英裕以忠臣之孫若無悖行何官不做而年前劍刺無辜之人卽地致命者前後爲數三次以殺獄元犯囚繫獄中屢經訊覈尙記故判書李惟秀對臣言曰英裕之繫獄也請簡殆溢巨篋而以名祖故赦悖孫之罪吾不忍爲亟定同推官使之訊問而歸其言尙今不忘矣秋間幸陵時英裕除衿川縣監臣在船艙聞左右之人皆竊言曰衿川之民奚罪臣旣聞此語則咫尺前席不敢終默故敢此仰達矣上改差今日政差出可也出擧條性源曰銓官之所當謹守者格例是也防禦使邊地內移之限旣有大臣之筵稟定式而今番大政防禦使邊地之內移者皆不滿朔數揆以銓法極爲未安兵曹判書李文源從重推考雖以金爔事言之訓正之直擬五衛將者亦所創見元望筒勿施何如上曰依爲之出擧條性源曰殿最規式宜無異同山城將召募將等第字數旣有定式則今此嶺南道臣褒貶啓本中八字題目誤以四字書塡者有違格例揆以事體誠極未安慶尙監司金光默從重推考湖南啓本中召募將題目亦以四字書塡雖未知本營前例之如何而此後則以八字磨勘之意一體分付何如上曰依爲之出擧條上曰吏兵房承旨與守令邊將復職陞六初仕人入侍行左承旨金思穆右承旨李時秀進伏上命諸臣奏職姓名安州牧使李師濂黃州牧使金履復鐵山府使洪百游咸從府使李周鳳礪山府使李潤元潭陽府使洪守榮嘉山郡守朴宗和興海郡守李彦敬瑞山郡守李觀成昆陽郡守李運春淳昌郡守尹守翼萬頃縣令李輪金溝縣令吳晉秀龍崗縣令柳文養江東縣監姜世綸陰城縣監申大羽龍仁縣監李祉源燕岐縣監李英裕泰安縣監柳誨陽智縣監李述源南平縣監李義進江陵縣監洪檢砥平縣監宋時淵谷山縣監徐英輔慈仁縣監韓永逵松禾縣監曺允邁靈山縣監李龜錫延日縣監鄭宅慶茂長縣監李宗爀彦陽縣監方處坤鎭海縣監李宅觀保寧縣監金尙源尙衣別提姜文岳引儀尹光錫造紙別提徐有季中部都事金永聃西部都事鄭在寬工曹佐郞朴彝源典籍朴孝成高應觀瓦署別提李榏掌苑別提李可運繕工主簿鄭重赫典牲主簿徐有修氷庫別提朴向榮義盈主簿朴宗撤活人別提曺泰柱監察朴宗謙掌樂主簿鄭東輔監察趙廷鉉童蒙敎官成肯柱健元陵參奉朴絅壽顯陵參奉趙鎭宣厚陵參奉韓百源崇陵參奉趙用鎭康陵參奉李膺擧章陵參奉李顯正等以次進奏職姓名晉州營將金履煥慶州營將李厚坤羅州營將權璹公州營將鄭汝坤全羅監營中軍安德鵬黃海監營中軍田景祥忠淸監營中軍金鍾義黃海兵虞候李國培永宗僉使尹範行加德僉使李廷老柔院僉使權應稷赤梁僉使全昌盛馬梁僉使金兌福白峙僉使張友奎西生僉使文載奎西林僉使安聖喆美錢僉使李時得兎城僉使黃道明智島萬戶李成遠薪智島萬戶河弼晉包伊萬戶文弼呂越松萬戶南宗禧寅火堡萬戶徐有郁濟物萬戶文贊禹在德萬戶朴萬興豐山萬戶金時五廢茂山萬戶張載衡仇寧萬戶趙德寬吾老梁萬戶姜潤鳳長水浦別將李箕煥馬馬海里權管沈益希自作仇非權管李道善三千權管朴守彬嗭洞權管李德寬安原權管李聖彩小吉號里權管金亨甲廣坪權管朴聖禧宣傳官李檍元晦鎭武兼李儒祥部將金鎭九尹範益守門將崔一元李榮夏盧尙心孫仁寬朴東秀朴敏福康潤福金成鉉分守門將南志復白宗澤等以次奏職姓名於殿陛下訖命退諸臣以次退出
정조 12년
戊申十二月二十二日酉時上御重熙堂坐直承旨入待時右承旨趙衍德假注書白慶楷記事官李相璜金祖淳檢校待敎尹行任以次進伏訖上命書傳敎曰今戊申抄啓文臣親試都計劃居首藝文館檢閱金祖淳三十七分居首當陞六而年太淺代給熟馬課試都計劃居首副司果尹永僖六十七分依定式陞敍課講都計劃居首通政李書九五百二十二分半當陞資而陞資屬耳代給熟馬又命書傳敎曰才有敏鈍而講能突誦製能立成其勞之倍蓰不但可嘉成就旣如許年紀向衰邁更添一齒之後又與年少諸文臣較藝亦甚不可減下年限當在來冬以此以彼宜有闊挾抄啓文臣申溆自明年講製特爲感下以示體諒之意命退承史以次退出
정조 12년
兼都承旨沈豐之藥院直行左承旨金思穆坐右承旨趙衍德坐直左副承旨朴宗岳坐直右副承旨尹行元坐同副承旨金履正坐注書金孝建仕直一員未差假注書白慶楷藥院直事變假注書金初燮仕
정조 12년
金思穆啓曰備邊司郞廳來言今日賓廳日次而親臨都政相値不得來會云矣敢啓傳曰知道
정조 12년
金履正啓曰大司憲金頤柱執義李壽咸未肅拜掌令宋益中在外金寅燮未肅拜持平李聖輪未肅拜韓啓玉呈辭監察茶時之意敢啓傳曰知道
정조 12년
兵曹口傳政事副司果單尹行任
정조 12년
金履正啓曰明日擧動時別侍衛當爲進參而兵曹判書李文源方在呈辭受由中待開門牌招何如傳曰允
정조 12년
金履正啓曰兵曹判書李文源牌招不進推考傳旨今方捧入而明日動駕時別待衛不可不備員更卽牌招何如傳曰允
정조 12년
金履正啓曰兵曹判書李文源再牌不道推考傳旨今方捧入而明日擧動時別侍衛不可不備員連事違召無意承膺揆以事體誠極未安所當更請牌招而係是一日三牌何以爲之敢稟傳曰更卽牌招申飭行公
정조 12년
趙衍德啓曰景慕宮官員來言本宮展拜時都提調提調當爲進參而都提調洪樂性方有身病提調尹塾又有實故俱不得來待云何以爲之敢稟傳曰提調許遞前望單子入之待下批牌招察任
정조 12년
景慕宮提調前望單子入之鄭昌聖落點
정조 12년
傳于趙衍德曰陞試計劃當前未肅拜大司成牌招申飭行公
정조 12년
以大成丁範祖牌不進罷職傳旨傳于趙衍德曰只推更爲牌招
정조 12년
以吏曹假郞廳金潭拿處傳旨傳于趙衍德曰分揀
정조 12년
金思穆以兵曹言啓曰今十二月二十一日武臣賓廳講書日次而親臨儒生殿講相値不得爲之之意敢啓傳曰知道
정조 12년
金思穆以訓鍊都監言啓曰今十二月二十四日景慕宮展拜時因兵曹節目弘化門軍三十名把摠鄭㵙哨官李運祥率領挾輦侍衛弘化門軍五十名哨官申鏶率領出付排立當次營門還宮後還入直所而竝待標信擧行之意敢啓傳曰知道
정조 12년
金思穆以御營廳言啓曰今十二月二十四日景慕宮展拜時依兵曹啓下節目弘化門集春營入直軍五十名除出大將臣李柱國率領弘化門外分左右排立東營入直軍三十名除出入直把摠李商五哨官鄭聖翰率領宮大門外把守而竝待標信出用解嚴後還入直間集春營哨官李明祿率該哨標下軍七名代直東營哨官丁麟泰代直之意敢啓傳曰知道
정조 12년
金思穆以二所巡廳言啓曰去夜初更五點量犯夜人前軍資監主簿劉國良執捉依例移送義禁府之意敢啓傳曰知道
정조 12년
金履正以刑曹言啓曰月前濟州人李顯大潛入宇賊荐棘之內受來換錢書札又受貞喆之書簡罪兩罪人保授主人等自本道捉致營獄嚴加究覈後狀聞事覆啓蒙允後今十月初十日發關而今已過限尙不査啓當該道臣爲先推考何如傳曰允
정조 12년
戊申十二月二十三日巳時上御重熙堂右承旨入侍時右承旨趙衍德假注書白慶楷記事官李相璜金祖淳檢校待敎尹行任以次進伏訖上曰戶曹判書入侍賤臣承命出與戶曹判書徐有隣偕入進伏上命書傳敎曰明日當由逌瞻門展拜景慕宮該房知悉上曰兼工曹判書具允鈺文禧廟營建堂上還差出榻敎有隣曰時御所內各司例於四季朔奉審修改而時値隆冬待明春擧行何如上曰依爲之出擧條有隣曰進御玉帶之燕貿已多年所而前後任譯輩終不得納矣皇曆賚咨官金在和今始貿來而玉是極品刻亦精工云其在嘉奬之道合有褒賞之擧而係關恩賞不敢擅便令司譯院考例稟處何如上曰特爲加資李洙前此不勤之罪於是益著而歲抄中旣有待貿來分揀之敎雖在渠輩事命令不可不信依前下敎分揀而玉帶之貿來專爲其輕便而今番所進帶子亦未免重鈍使洙限三次使行以輕便者覓納如又愆期卽其灣府地方定配一以信命令一以懲怠頑可也出擧條命退諸臣以次退出
정조 12년
兼都承旨沈豐之藥院直行左承旨金思穆坐右承旨趙衍德坐左副承旨朴宗岳坐直右副承旨金履正坐直同副承旨李書九病注書金孝建仕直一員未差假注書白慶楷藥院直事變假注書金初燮仕
정조 12년
傳于朴宗岳曰藥房夕問安自今日勿爲之
정조 12년
傳于金思穆曰出宮門路以協陽門爲之
정조 12년
金履正啓曰營建監董大臣左議政李性源堂上具允鈺徐有隣依下敎來待矣傳曰入侍
정조 12년
大司成前望單子入之尹行元落點
정조 12년
以大司成尹行元牌不進罷職傳旨傳于趙衍德曰只推更爲牌招
정조 12년
有政吏批判書李𡊠受由參判李在學進參議李勉兢式暇右副承旨金履正進啓曰判書李𡊠受由參議李勉兢式暇小臣獨政未安何以爲之敢稟傳曰仍爲之
정조 12년
又啓曰新除授黃州牧使金履復呈狀內矣身年限已過法不當冒赴斯速入啓遞改云年過六十五歲者不得除六年窠守令旣在法典則不可仍置依例改差何如傳曰年限雖過略干年往赴似無妨故以念舊之意日前有仍爲下去之命而今日始聞之明年卽七十云七十人到任似如何改差今日政仍付京職其代次次移擬作窠後以復職人鄭東輔差擬以示念舊敍用之擧可也
정조 12년
以李書九爲承旨宋益孝爲修撰李益運爲副修撰趙慶遠爲禮曹正郞李弘弼爲內資主簿洪元燮爲黃州牧使具膺爲尙州牧使徐命全爲永川郡守趙象存爲永柔縣令鄭東輔爲井邑縣監金履復爲掌樂主簿兼春秋單李之英
정조 12년
兵批判書李文源呈辭參判柳誼入直進參議李亨元參知沈煥之病行左承旨金思穆進副護軍單李濟萬趙錫穆沈興永朴鎤金熙朝南必錫李章五尹行履李身晦副司直單趙煥丁範祖李洪載副司果單徐邁修朴載淳姜垣李東埴鄭來百尹悌東
정조 12년
趙衍德以文禧廟營建廳言啓曰本廟開基吉日令日官推擇則今十二月二十五日子時爲吉云以此日時擧行之意敢啓傳曰知道
정조 12년
金履正以弘文館言啓曰本館下番姑降入直事甚未安新除授副修撰李益運卽爲牌招入直副校理李殷模自鄕上來云一體牌招察任何如傳曰允
정조 12년
金履正以弘文館言啓曰新除授修撰宋翼孝時在京畿永平地經筵入番事緊請斯速乘馹上來事下諭傳曰依啓
정조 12년
金思穆以壯勇營言啓曰本營四等賞試射時將官以下入格人姓名別單書入之意敢啓傳曰知道
정조 12년
金思穆以壯勇營言啓曰今十一月初六日牙兵次知知彀官李完基沙峴大寺洞近處捉得中虎一頭牙兵吳泰光先殺宋景賢等二名再殺三殺十二月十一日峨嵯山近處捉得中虎一頭牙兵庾興福先殺朴快同等二名再殺三殺同月十九日金浦牙吾山近處捉得小虎一頭牙兵張鳳先殺鄭得興等二名再殺三殺賞格依傳敎竝自本營施賞而知彀官李完基連捉三頭虎宜有論賞之擧令該曹考例稟處何如傳曰允
정조 12년
金思穆以御營廳言啓曰去夜三更量把子橋近處大殿別監李在寬本廳巡邏將卒處犯夜被捉而係是掖屬不敢擅便何以爲之敢啓傳曰嚴治次移送兵曹
정조 12년
金思穆以御營廳言啓曰依判付犯夜被捉大殿別監李在寬移送兵曹之意敢啓傳曰知道
정조 12년
戊申十二月二十四日辰時上詣景慕宮展拜入侍時兼都承旨沈豐之行左承旨金思穆右承旨趙衍德左副承旨朴宗岳右副承旨尹行元同副承旨金履正記事官金孝建假注書白慶楷記事官李相璜金祖淳一提學金鍾秀檢校直提學李秉模檢校直閣金載瓚徐鼎修檢校待敎尹行任以次侍立上具翼善冠衮龍袍乘輿出協陽門命書傳敎曰金判府事兼帶藥房都提調勉副右議政爲都提調由建陽門出弘化門由逌瞻門至齋殿降輿入齋殿左通禮啓請外辦上出齋殿詣版位行再拜禮詣宮內奉審訖上乘輿出逌瞻門入弘化門由協陽門入宣化門仍御熙政堂行抄啓文臣頒賞儀訖上曰營建廳都提調提調入侍賤臣承命出與左議政李性源兼工曹判書具允鈺戶曹判書徐有隣偕入進伏性源曰日氣甚寒早朝勞動伏惟聖體若何上曰一樣矣上曰昨見草記今夕開基云乎性源曰今夕子時矣上曰明日望闕禮時則替送參贊卿則開基後仍留看役好矣性源曰姑役後差出郞廳輪直伏計矣上曰唯有隣曰石役甚難趁今爲始似好矣上曰觀歲後日氣稍暖從便爲之可也命性源等先退命書傳敎曰大司成聞有實𧏮許遞前望單子入之待下批牌招開政上曰政官牌招開政出榻敎命退諸臣以次退出
정조 12년
戊申十二月二十四日巳時上御重熙堂禮房承旨與營建堂上入侍時右承旨趙衍德記事官金孝建李相璜金祖淳營建堂上徐有隣以次進伏訖上曰日寒如此營建廳事役姑不可經始入廟日字二月內如難及期涓吉則以四月爲之亦爲無妨以此周旋俾無冒寒董役之弊可也有隣曰適因言端敢此仰達矣南北關鎭堡變通事頃有長津府使李敬懋巡審後狀聞之命而目今本道饑荒非比尋常巡審時民邑之弊不可不念且南關則前道臣鄭民始狀聞旣甚詳備北關則敬懋曾經北關閫邑亦足以領略登聞巡審一款今姑安徐如或以爲不可不更爲巡審則待明年賑政了畢後擧行恐合事宜矣上曰卿言正合予意巡審事置之南關則前道伯狀聞有之以此令廟堂從後更爲稟處北關則使之具意狀聞事令道伯分付該府使可也命退承史以次退出
정조 12년
兼都承旨沈豐之藥院直行左承旨金思穆坐直右承旨趙衍德坐直左副承旨朴宗岳式暇右副承旨金履正坐同副承旨李書九傳旨未下注書金孝建仕直一員未差假注書白慶楷藥院直事變假注書金初燮仕
정조 12년
金思穆啓曰備邊司郞廳來言今日賓廳日次而正朝望闕禮習儀相値不得來會云矣敢啓傳曰知道
정조 12년
金履正啓曰同副承旨李書九今日不爲仕進卽爲牌招何如傳曰允
정조 12년
金思穆啓曰延祥詩製述人旣已抄啓矣弘文提學徐有隣待明朝牌招出韻科次何如傳曰允
정조 12년
趙衍德啓曰今此延祥詩製述人抄啓中時無職名人令該曹口傳付軍職何如傳曰允
정조 12년
以同副承旨李書九罷職傳旨傳于金履正曰只推更爲牌招
정조 12년
以副修撰李益運牌不進罷戢傳于金履正曰只推更爲牌招
정조 12년
以全羅監司狀啓上番禁衛軍調點以全州營將代行事傳于金思穆曰依狀請施行事回諭
정조 12년
金思穆以都摠府言啓曰今日入直內三廳武兼禁軍及軍兵等當爲中日習射而議政府正朝望闕禮相値不得爲之之意敢啓傳曰知道
정조 12년
金思穆以濬川司言啓曰本司都廳尹範行永宗僉使遷轉代以御營廳千摠金魯直差下使之察任何如傳曰允
정조 12년
金履正以義禁府言啓曰黃海監司李驚倫狀啓據刑曹粘目內鳳山前郡守李鼎揆移本府處之事允下矣李鼎揆時在慶尙道慶州地云發遣府書吏拿來何如傳曰允
정조 12년
兵曹判書李文源疏曰伏以臣自叨是職以來夙夜懍惕若墜淵谷非不知瀝血哀籲必遞乃已而竊伏念臣之所可自效者不過筋力奔走而已則區區身私不可自謀抗顔蹲冒至今不去時或黽勉行政瘡疣百出雖緣恩庇之隨事曲全幸免大戾而畢竟狼狽臣固自分況於日昨大政之後退歸私次考閱政眼則排擬之際自多生疏用捨之間未免顚錯甚至於堂上窠之格外擅擬持衰者之望中混擧而臣之儱侗昏憒尤不可掩矣臣自惶愧縮伏恭俟譴罰之加而大臣之只請問備亦云太寬也循省臣罪不可諉以一時做錯而自恕臣若强其不能冒昧仍據則臣之沒廉忘恥不足恤而終必致僨誤國事而後已到此雖加之以誅戮其何以少贖臣罪乎在臣之道卽當引義訟愆而陪扈是重不敢言私今始露章自列於天地父母之前伏乞聖明特垂諒察亟許鐫改仍令攸司重勘臣罪俾靖私義千萬幸甚答曰省疏具悉卿其勿辭行公
정조 12년
大司成尹行元疏曰伏以臣猥以無似濫被隆渥周歲近密榮感恒切忽於千萬意外伏奉國子新命驚惶震懍罔知攸措噫師儒之長地望何如遴選何如敎胄之責尙矣無論至於考較課試之任亦自不輕而重苟非望實俱備才學優長者莫宜居之而今乃以如臣譾劣遽然苟充其爲辱朝廷而羞賢關果如何哉除命適下於入侍之時天牌洊降於筵退之後義分是懼不得不章皇出肅而至若試事之冒當其於物情之駭惑士論之嗤點何哉顧今歲色垂暮餘日無多待明設行亦有成命而反復思惟承膺無路玆敢不避猥越仰瀆崇嚴伏乞聖慈諒臣言之非出飭讓念名器之不可玷汚亟遞臣所帶職名回授可堪之人俾考試無至曠廢公私幸甚曰省疏具悉爾其勿辭察職
정조 12년
行副司直具庠疏曰伏以臣之千悲萬苦一口難紀而一自八月筵退之後只自感涕無從更何志事可暴第有隱痛不容終默敢此略陳以冀照察焉噫臣家之世被洪造不啻如恩山德海而至於臣身自在宮僚偏荷眷顧臣之得有今日是誰之賜欲報之德與天無量而秪緣臣不忠無狀未能毫分效答乃反積犯辜負惟此一罪萬戮猶輕言之孔憯只欲甘受事之脫空猶不知幸臣情到此吁亦慽矣默數平日之愆不必專尤於人蓋臣之編性粗識好義而昧於量時徒欲嫉惡而疏於慮後信心之行動多窒礙不虞之譽益媒疑怒興訛助瀾仍成標榜目之以好名驅之以喜黨非但知臣者爲臣憂之臣亦自以爲危果然忌嫉叢集鋒鏑隨加數十年來六竄三栫經歷之罔測命途之奇怪求於古殆無爲比倘非天地日月至仁至明曲恕深察則臣雖十分粹白何以得全身命其哀不哀爲人爲鬼當秪一聽造化而已萬死之餘百念都灰而猶有一段消滅不得者感君恩三字是已退伏畎畝歌詠聖澤卽臣殞結之願息補之道豈有餘念更及當世而不意蕩滌之不足甄錄之又加五朔之內除旨相續殆若朽骨之傳肉枯木之生華震驚惝惶如夢非眞以臣情私以臣遭罹有命輒膺趨走不暇者只出於欲附竭蹶之義以伸叩謝之忱而因仍盤礴亦闕大防且臣老父近添寒感委頓床笫已至兩旬獨自扶護看審藥餌尤無可以離捨供職之勢玆不得不冒入文字仰控衷懇伏乞聖慈俯賜矝憐亟許鐫免仍令攸司勿復檢擬俾遂溝壑之志以卒生成之澤千萬至祝答曰省疏具悉卿其勿辭救護父病
정조 12년
行都承旨金載瓚坐行左承旨金思穆坐直右承旨趙衍德坐直左副承旨朴宗岳坐右副承旨金履正坐同副承旨李書九病注書金孝建仕直一員未差假注書白慶楷藥院直事變假注書金初燮仕
정조 12년
金載瓚啓曰親臨受誓戒時讀誓文官當爲進參而吏曹判書李𡊠方在受由中卽爲牌招何如傳曰允
정조 12년
傳于金思穆曰大臣備局堂上引見
정조 12년
吏曹判書李𡊠牌不進推考傳旨今方捧入而親臨誓戒時讀誓文官不可不備如是違牌事甚未安更卽牌招何如傳曰允
정조 12년
趙衍德啓曰義烈宮改號事命下矣時原任大臣及館閣提學倂卽命招以爲會議之地何如傳曰允
정조 12년
金履正啓曰弘文提學徐有隣牌不進推考傳旨今方捧入而延祥詩出韻科次日子已迫更卽牌招何如傳曰允
정조 12년
金履正啓曰親臨誓戒時讀誓文官不可不備吏曹判書李𡊠疏批已下卽爲牌招何如傳曰允
정조 12년
傳于金思穆曰侍衛軍兵毛具
정조 12년
有政吏批判書李𡊠受由參判李在學進參議李勉兢進右承旨趙衍德進以李顯道爲兵曹佐郞延日縣監李東埴仍任事承傳
정조 12년
以寶劍望筒傳于金思穆曰摠管相避及未肅拜有實病人員許遞前望單子入之待下批牌招察任
정조 12년
摠管前望單子入之都摠管沈豐之副摠管李敬養白東俊落點
정조 12년
金思穆啓曰親臨受誓戒時承旨當爲備員都承旨有闕之代今日政差出待下批卽爲牌招察任何如傳曰前望單子入之
정조 12년
都承旨前望單子入之金載瓚落點
정조 12년
傳于金思穆曰新除授都承旨金載瓚牌招察任
정조 12년
摠管前望單子入之都摠管西春君熠副摠管李亨逵金相玉李文德落點
정조 12년
以同副承旨李書九牌不進罷職傳旨傳于趙衍德曰只推更爲牌招
정조 12년
以同副承旨李書九再牌不進罷職傳旨傳于朴宗岳曰只推
정조 12년
以副校理李殷模牌不進罷職傳旨傳于朴宗岳曰只推
정조 12년
以尹翊東囚單子傳于洪仁浩曰保放
정조 12년
趙衍德以景慕宮都提調意啓曰本宮御覽植木帖子每四季朔修整以入矣今年朔則別無生枯之可以修整者故御覽植木貼子不得請出之意敢啓傳曰知道
정조 12년
金思穆以兵曹言啓曰來正月初三日大駕詣社稷初四日祈穀大祭親行時以何營軍兵隨駕何營軍兵留陣而禁軍及馬步軍幾番幾哨磨鍊乎敢稟傳曰禁軍三番隨駕馬兵三哨步軍十哨爲前後廂禁衛營留陣日寒如此斥候伏兵置之可也
정조 12년
金思穆以兵曹言啓曰因御營廳草記去夜巡邏被捉額隷李在寬嚴治次移送兵曹事命下矣李在寬爲先拘留之意敢啓傳曰知道
정조 12년
金思穆以備邊司言啓曰行副司直徐有寧備局堂上還差承政院行左承旨金思穆行副司直李獻慶漢城府右尹金載瓚備局堂上差下使之察任何如傳曰允
정조 12년
金履正以禮曹言啓曰因錦城尉朴明源上疏批旨內省疏具悉諡號之不當仍稱宮墓卿言政合予意係是典禮間事許令該曹議于大臣稟處事命下矣議于大臣則左議政臣李性源右議政臣蔡濟恭以爲臣等俄於筵席伏見錦城尉朴明源疏本繼伏奉議大臣之命臣等不勝莊誦之至宮墓號之移用諡號非但無可據之例揆以莫重典禮亦涉如何都尉疏請儘爲合當臣等之見一如都尉原疏旣已批下今日議號不宜暫緩而事係至重伏惟上裁云矣大臣之議如此上裁何如傳曰依議施行改號時節次事體與宮園有間亞卿以上不必牌招只大臣文任會議以啓可也
정조 12년
趙衍德以吏曹言啓曰卽接奉常寺牒報則本寺正成德雨以身病不得行公而今此祈穀大祭親臨受誓戒時典祀官不可不備卽速變通云奉常寺正成德雨今姑改差口傳備擬以入之意敢啓傳曰知道
정조 12년
吏曹口傳政事以沈興永爲奉常正
정조 12년
金思穆以禁衛營言啓曰昨日宮城外別巡邏發巡時當此牌將哨官仇宗玉無端不爲來待故以哨官李弼邦臨時推移定送而莫重宮城巡邏申飭不啻嚴截則若是慢忽誠極駭然哨官仇宗玉爲先汰去以懲其無嚴之習何如傳曰允
정조 12년
金履正以義禁府言啓曰因二所巡廳啓辭去夜初更量犯夜人前軍資監前主簿劉國良依例移送本府事命下矣劉國良今方待命卽爲拿囚之意敢啓傳曰知道
정조 12년
錦城尉朴明源疏曰伏以臣濫叨先朝之禁臠厚被聖上之恩造徒費廩祿今爲五十餘年所矣欲報之德與天無極而居然蒲柳之質已衰塵刹之效無期惟願他日隕結圖報而已仍伏念臣名忝儀賓之列凡於朝政大小雖在先輩老成之人猶不敢越俎參涉況如臣愚迷蔑識者乎第於宮墓事竊有區區管見不容泯默敢此仰瀆焉謹按國朝故事宮園及廟各有稱號不相通用者蓋尊其體貌也至若義烈暎嬪宮二字之號通稱於內宮外墓者揆以事面有所苟簡考之典禮亦無可據雖以近事言之溫僖靖嬪宮宮曰延祐園曰綏吉稱號各異已例可徵伏願聖明特加深量俯詢在廷議定其宮墓之號恐合事宜矣此雖出於愚衷所蘊而罪犯冒昧跡涉猥越私心兢惶無所容措臣瞻天望聖無任屛營隕越之至答曰省疏具悉諡號之不當仍稱於宮墓卿言政合予意係是典禮間事許令該曹議于大臣稟處
정조 12년
吏曹判書李𡊠疏曰伏以臣於見職豈有一分堪承之望哉地是僨誤而前過難補也才則已試而醜拙畢露也只以殫竭居前辭遜在後他不暇顧冒昧出肅而除拜屬耳大政遽行雖使通鍊之才尙多忙後之錯況以如臣鈍滯强其不能畢竟依樣茫茫無其望徒荷曠絶之私曲加庇護之方隨處提敎無異慈父之詔迷子而奈臣所見昏謬取捨不精臨事撓攘排擬多紊尋常格例之做錯殆難勝數所謂推緘之滿囊實爲準備若此而物情可服公議允愜乎至若一郵官之檢擧雖出於無物不囿之盛德而事關隄防緣臣壞了此臣所以撫躬自悼無面可顯者也今若仍因盤磗任其顚錯一事二事滋以爲罪則雖以我聖上慈覆之恩尙何以終始寬假俾得以一例倖免也哉早晩顚沛雖不足恤孤負明知誠非細故惟思自靖之義庶爲兩便之道夙宵憂念如縛求解此非但以一經都政便屬瓜限而言也亦非敢以劇地殫煩强欲缷免而言也嗚呼臣之一身非臣之有也出處行藏一聽造化夷險燥濕更何計較而區區微諒不得不然儻殿下悶憐臣不待臣辭之畢而必有所體諒之擧也仄聽累日尙無䮕正之論呈告三徹未蒙鞶帶之遞誓戒親行無以進參荐犯違傲冞增惶懍玆敢冒入文字仰瀆崇聽伏乞天地父母俯垂諒察亟遞臣所帶銓任以重公器以安私分不勝幸甚答曰省疏具悉卿其勿辭行公
정조 12년
同副承旨李書九疏曰伏以臣猥以庸姿偏荷洪私出入講製之班依近日月之光者居然五年于玆矣顓義之學未通乎一經純拙之才最後於群彦惟殿下曲加包容不賜呵斥庇覆若慈父敎誨如嚴師每一思惟感愧交極不意乃者聖眷誤恩荐加賜緋之命錫馬之典便蕃於一日之內前席溫諭飭憂爲之代涕超秩新榮同僚莫不動色而玉陛之謝箋纔進銀臺之除旨繼降臣是何人叨此異數糜粉報效猶屬例語感激銘鏤無以爲心第臣濫前官職不敢冒進之狀已蒙天鑑之俯燭不必更事煩籲重犯瀆擾而到今寵渥愈摯踪地愈蹙又不得不仰首鳴號冀聖明之照察焉嗚呼臣之情私亦云慽矣今夫街兒巷豎至無賴也被人詬詈辱及其親未有不惕然而悲泫然而泣此因天理人情之所不能自已者也臣爲子不肖行已無狀未嘗以尺寸之善貽父母令名反使罔極之誣退及於先故至痛在心畢生難贖且以臣一已遭罹言之句斷於立身之地抹摋於出脚之初汚衊旣甚袚濯無路雖荷再造之恩屢勤三日之除而無根之木未堪自榮不皮之毛將焉所傳苟使古人當臣之地必將沒齒屛伏矢心自靖而已更何敢束帶彈冠抗顔周行上以累聖朝之風敎下以壞自已之廉防而只緣臣生逢明時身被盛眷徒懷結草之願未全守株之諒職在淸顯則雖逡巡而却步義重往役則或黽勉而承膺遂以圖報之計反作沽榮之階節次推遷竟至於此矣是豈臣始料之所敢及者哉今又喪失初心憑恃寵靈揚揚廁跡於近密之列則以退媒進實難解於公議之嗤點辭卑居尊竊有乖於聖人之明訓臣雖㢅詬寧忍爲此噫蟣蝨之賊不足以記存於淵衷鳬雁之蹤不足以有無於朝著而幾載邇班幸伸戀君之忱咫尺脩門將阻覲光之便臨紙涕泣不勝耿結之至荐違嚴召徒煩只推之恩又奉天牌益切惶阨之情伏乞聖慈俯垂矜諒亟收匪分之資仍削所叩之職竝治臣辜恩慢命之罪以肅朝綱以安私分千萬幸甚答曰省疏具悉爾其勿辭察職
정조 12년
校理徐配修疏曰伏以臣旣屢遭膺命矣新除之下固當竭蹶趨承而適有家內拘忌之疾不可冒入禁扃玆敢出處他次齋休陳懇伏乞聖明特賜鑑諒劃卽遞改焉臣於目下事有不勝憂慨者敢此附陳焉噫彼趙德鄰乙巳一疏實與泰億敎文中句語互爲表裏詿誤煽動未必不嚆矢於此故于今六十餘年之間擧皆目之以不道之言輿情憤惋久而益激今何可遽爾議到於疎釋之典乎設令德鄰有戊申一着前此投匭逆腸盡露嗣後召號細節奚論嶺是鄒魯之鄕歲値涒灘之回倡義舊蹟之必欲上徹者在嶺儒人情無怪而至於德鄰者流之混錄其中良足驚駭殿下不惟不加之罪乃反因其混錄許以滌蕩豈意聖明之世有此過當之擧乎雖以黃翼再言之罪籍尙在關係至重亦不可容易擧論也明矣噫當此義理日晦隄防日壞之時一事二事蕩然掃地則竊恐凶徒逆孼必將生心而覬覦接跡而跳踉豈不大可寒心哉伏願殿下穆然深思亟寢成命焉無批答
정조 12년
校理申大尹疏曰伏以日昨大臣箚辭以罪人凶言之見捉於文蹟有設鞫嚴覈之請而當初事端旣甚嚴祕伊日處分至及於出草之該吏臣等固不敢未詳本事妄有陳請而驚惋憂惑歷日冞深俄又伏見諸大臣箚槪旣言申控仍請裁處則尤可見大臣之前箚仰請大關懲討不得不設鞫而後可已也殿下始旣靳允許之命終又以大臣之前後箚本一例留中不使頒布噫牽連逮捕闕係至重寧容若是之汎忽使三司莫知公議未伸耶臣等身處禁直義難終默玆敢聯陳短疏仰瀆崇聽伏乞聖明更加三思大臣前後所請一倂允許以重事面以嚴獄體千萬幸甚無批答
정조 12년
副應敎朴廣源疏曰伏以臣於日昨特以秉彝之天同仇之義略具聯箚冀回天聽矣誠意淺薄辭語陳腐致有聖敎截嚴誨責備至臣且惶且愧不覺汗流沾背也臣自來蒙騃譾劣出入邇班厥惟久矣而曾未效一言一事之補益每一循省辜恩極矣負罪大矣而今於大同之論齊討之擧亦不能披瀝肝血露盡憤冤而不過爲依樣效嚬之一例套則有臣如此生不如死在臣今日自靖之道惟含冤忍痛屛蟄訟愆而已尙何敢見職自處貽羞淸朝也哉伏乞聖慈亟賜鐫改以安賤分因治臣罪以存王綱焉臣旣自劾不宜論人而事在目下不容終默敢此附陳惟聖明垂察焉臣於金鍾建特放之命有不勝萬萬驚惑者渠以凶逆至親爲世廢人則固當縮伏鄕廬保有餘喘乃與賊禧之餘黨聲氣相連書札潛通推許稱道有若尊仰感念勤摯備悉衷曲至有滄桑華表妄想圖議等語雖其全書不可得詳而卽其單辭隻句亦可驗其爛熳綢繆生死以之之跡矣今於事端之自露實合情節之窮覈而陰機綻寬典遽下臣恐逆亂餘孼無所懲畏不知何樣禍機醞釀於此輩之手而莫之鋤治也臣謂金種健亟從該曹之請嚴囚牢獄待用刑窮訊得情斷不可已也臣又於李在簡趙圭鎭事竊有駭惋者前後泮疏中論斥寔出於賢關多士之意則其萬口之同傳四方之公議可知也其可畏可憚非止尋常臺章之比而噫彼兩人無難登筵循例辭陛殆若無故者然其無嚴朝廷不有士論至於如此則自玆以往所謂廉防名義將無所施矣亂臣賊子亦無所懼矣臣謂李在簡趙圭鎭竝施刋削之宜矣無批答
정조 12년
修撰兪漢謨副修撰李東稷疏曰伏以天時易邁午月將屆墓阡之草遽下已三宿筵几之撤只隔數旬伏想我殿下止慈之情悼慟如初而臣民弸迫之冤益復如何臣等不忠無狀與讎賊共戴一天亦已久矣進不能碎首張瞻得準沐浴之請退不能刳心剚腹以效臣死之義瞻栗岡而衋心憶承華而抆涕含冤忍慟頑苟到今俯仰悲號此何人斯嗚呼君讎國賊大義之所必討也誅殛流竄王法之所共行也惟是大義者臣子所以頂天立地一日不可忘者也王法者國家所以振紀扶綱萬世不可廢者也今焉亂逆莫遏於滔天禍變至及於貮極歲月無情禮制將闋而讎賊自在義理愈晦一隅靑丘尙可謂有臣子乎伏念殿下於懲討大義豈或姑息濡忍使王章不伸輿情益激而至于今伈泄度日者實緣群下之不能積誠仰格也然而殿下之志每在鎭安而刑章日以紊殿下之德太尙仁恕而隄防轉益壞逆節之已露者輒加寬貸凶窩之將綻者每多掩覆設鞫則擧皆汲汲罷撤斷罪則不免草草勘過以致亂逆式月滋生而國勢日益孤危思之痛心自不能無憾於天地之大也噫嘻自夫慈聖諺敎之誕宣而凶逆根因次第呈露復明叔姪七字刀割喆宇父子結姻親而綢繆凶徒禍生肘腋變迫呼吸尙令人骨驚髮豎而畢竟了勘太失寬縱二字刀割依舊未除而尙靳執法之請劇賊徑加處斷而初無窮詰之事宇賊已是輸款之逆而三載海島一味貸頭尙喆未伏當施之律而偃處郊畿無恙家食天下寧有是耶逆醫妖媼雖是凶徒之枝葉亦爲盤覈之豀逕而亦施輕典一不究詰此皆宗社之劇逆儲極之深讎也國無刑政則已安有罪彰惡稔如是之極而寬假玩愒若此之甚者哉就以慈敎中辭旨觀之五月之變轉而爲九月之喪禍亂之源委逆節之根脈尤是窮覈乃已者而何殿下一直涵覆有若究竟已盡者然也臣等每一思惟直欲卽地無吪今又讎月將迫其爲悲憤痛割安得不百倍前日況彼時偉乃以通天之罪惡尙保處島之喘息此何事也惟其梟惡狼貪已露於自處戚畹之際凶謀逆節莫掩於欲執兵柄之時異圖陰蓄於日後而腹連逆宇威福竊弄於中外而眼無朝廷究厥負罪罄竹難書而最是邦慶洋溢朝野鼓舞之日敢懷不滿之心肆發罔測之說斷案已成國言喧騰所謂路人知其心者也大論方張輿憤轉激前者靳允已極群情之抑鬱而此時致討尤豈一日之少緩乎適値措刑之際此箇諸賊雖不得直請斷律而諸啓所請若蒙一竝允許待用刑次第擧行則雖不若卽日斷法之爲夬神而猶可以少紓目前綳結之慟伏願亟揮乾斷竝賜兪音焉臣等雖甚愚迷豈忍以向時事復煩文字以慽我聖心而穹壤無極此讎難忘金石可泐此痛難窮迨玆祥期之未終乃敢垂涕而仰陳惟殿下哀其志而副其請俾大義獲伸而王綱復振不勝幸甚臣等悲憤所激略效沬血之忱以請及時之討豈容更贅他說重犯瀆擾而事在目下不宜終默敢又附陳之噫國綱漸夷世變層出向者吳翼煥之疏自自有章奏以來所未有之大變怪也用意陰憯遣辭奰戾滿紙叫嚷無非怨詈說言路則蹈襲凶言結之以革論語好惡則閃弄其辭歸之於欠誠口氣語脈欲累日月之明敢售鬼蜮之謀至若科試之法所以恢至公而謂之諉命環衛之設所以備不虞而必欲沮敗此何心腸此何分義最是論及萬化之源敢肆悖慢之說恣意譏誣極口忿懟者尤萬萬凶狡而此豈如渠鄕曲卑微者之所可獨辨也哉必有慫慂指使之徒暗生疑亂嘗試之計而窩窟未破端倪莫測義理以之而不明人志以之而靡定實不勝其澟然而心寒也先施島棘之典少洩公共之憤而用刑之時劃卽設鞫痛覈根柢夬正典刑以明國是斷不可已也至若魯春掇拾夏賊之凶言營護夏賊之血黨情跡畢露誅戮猶輕而遽施島置之典未加肆市之律政刑之乖臣民之憤已無可言而未聞嚴討之擧乃有全釋之論則職在論思義難含默伊時堂箚雖未知措語之如何而原其實亶出無隱雖或聖心之不槪宜示大度之優容而千里蒼黃六人屛逐繼有伸救亦被譴削是豈所望於殿下者哉昨日大僚之請宥亦可見公議不可泯而天聽逾邈辭旨過中至以反坐爲敎竊爲聖明措之也且在謫之臣亦多曾任宮僚者趁今赦還俾參祥班恐有合於體下之政矣更願亟恢轉圜之量收還前後竄削之命焉臣等適忝禁直衷情倍激不揆猥越敢控聯籲語雖陳腐義則難泯惟殿下勿以人微而廢言不勝大願無批答
정조 12년
修撰李敬五疏曰伏以景貺自天邦慶指日攢手顒祝帀域惟均仍伏念臣本以無似猥玷論思之列學識鹵莽人器不稱觸事僨誤臣固自知果於向日聯箚之時聲討稽緩擧惜顚錯罪合罔赦罰止薄勘至今追惟惶汗浹背不自意玉署新命復下於縮伏訟愆之中在臣分義固當感激恩造竭蹶趨承豈敢爲一毫自引之計哉第緣臣素患阿睹之疾近復添劇風熱肆毒疼痛如刺白膜翳瞳玄花閉物以此病狀實無自力供職之望日昨召牌之下猥犯違傲之科臣罪至此益無所逃伏乞天地父母亟垂體諒之恩鐫改臣職仍治逋慢之罪以肅朝綱不勝至願臣方陳病祈免不宜贅及他說而憂憤所激敢此附陳嘻噫痛矣趙時偉之罪可勝誅哉從古亂逆或出於失志怨國之徒或生於希望覬覦之輩而至若時偉猥廁卿宰久據權要意慾所在何官不做氣勢所壓何事不成而貪饕之性如火漸熾濫猾之習愈往益甚强引不當之戚畹以張聲勢潛結至妖之宇賊圖占戎權平生伎倆無非傷人害物之心也晝宵經營都是凶國禍家之事而此在渠猶屬薄故今於千罪萬惡之中論其至凶極憯之負犯則凶言是已嗚呼擧國同慶之日凡有秉彝之天者孰不鼓舞而歡忭則渠亦人耳苟無氣色之顯著眞贜之綻露孰忍以此等之說橫加於無故之人哉蓋其撑腸拄腹難掩憤毒之氣肆口衝發自陷絶悖之科故萬人喧騰一國傳播便成一副當齊憤之案則雖以殿下庇覆之德其何可典貸於當施之律乎以前日傳敎下者觀之殿下旣燭其陰慝癡濫之性也又知其藉賣聲勢之罪也末乃以靖世道保世臣之至意洞諭於十行之間則猗歟大哉我殿下聖德苦心孰不欽仰而然先正亂逆之罪然後世道方可以寧靖世民始可以全保夫罪如時偉者尙今偃息於海島則臣未知畢竟世變將無所不至人心亦無所止泊思之至此寧不澟然今非其時雖難用刑荐棘之請亦爲靳允堂箚臺疏逐日迭發而勿煩之敎殆若例批者然此豈大聖人生道殺人之意乎伏願聖明廓揮乾斷亟從諸臣之請使亂賊有所懲畏世道得以保合千萬幸甚
정조 12년
左參贊鄭昌聖疏曰伏以臣日昨忽伏奉政府西壁之除繼有先開坐後謝恩之命封裹在卽天牌狎臨事會所迫勢難逡巡不得不祗肅而僚堂違召在臣私義有不可仍冒者乞賜鐫遞俾安微分焉仍又向者賓筵伏聞以氷契事下詢大臣而上敎若曰言者以契人稍實爲說則重臣不當有言爲敎臣誠愚昧莫審聖意之所在略陳本事而不敢畢竟說矣退取見秋曹罷契草記則始覺聖敎之曲爲賤臣地欲使之避謗也竊不勝惶感之至然當初設施自有可據本末噫彼造謗者雖百喙誣詆何足顧畏也往在辛丑冬臣之待罪左尹也適當氷役部隷監屬侵漁江民事發之後自上俯軫殘民難支之弊特命賤臣講究矯救之策臣之愚庸百計思量終無善術而稔聞江居班戶數三家以氷爲業私自買賣故招來曉諭使之擔當國役剩利資生則自稱兩班終不聽從故勢不得已募入京民之稍實者設立此契臣之初意亦非捨業氷之班戶覓牟利之京人也及其成契之後失利班戶反興怨詆譸張誣罔終能誑惑廷紳上瀆宸聽乃至蔑朝令售奸計而後己到此臣亦自悔其經始之不審也然苟使論者平心說去就事是非則曰可曰否人各有見罷之革之臣復何辭而今其說全襲擊錚之爰辭不究事情之虛實直謂之但爲牟利之輩巧作藉重之計云若非牟利之類孰肯受價而應役乎其爲牟利契人與班戶等耳奪此與彼得非將無同耶夫以契爲名進排國用者指不勝屈獨於氷之爲契奚謂之苟艱也況其巧爲二字泛指契人而言耶抑謂主事之人耶契人雖欲掩其跡而巧爲之名若非主事者之稟裁設始則彼人者何從而成其計也臣苟不顧利害只爲契人設此名目上欺君父則是豈一分有心腸者所可爲乎似此猜忖實非常慮之所及更何較絜所自痛恨者不量世路人情妄欲奉公爲民自陷於欺君之科致令江豪武斷之習益無顧畏通編巳著之令未免銷刻一則臣罪二則臣罪玆於乞免之章兼陳自劾之義伏乞聖明亟降威罰以爲病民誤事者之戒臣之情勢以此以彼無路進參於今日賓筵特命之下尤增死罪無批答
정조 12년
獻納李庚運疏曰伏以臣於目下事竊不勝驚駭者夫堂后日記事體重大有非外人之所可伺探院中之所可宣播者也法意自來甚嚴飭敎不啻屢下則凡在承史之任者雖是尋常漫錄者不但愼密之不暇亦不敢無端披閱私自抄謄而況幺麽一院吏乃敢生意於此耶臣始伏見政院啓辭猶未知事端之如何繼以見玉堂疏本則果非該吏之所自爲者也有一承宣暗地指揮潛爲謄出云人之無嚴莫甚於此卽此一款已是變怪之大者而況且當初求索必有其人畢竟傳示自有其處噫負犯之如渠者何敢爲暗探日錄之計而爲承宣者尤何敢聽其指使無難潛抄耶此而苦不嚴懲則非徒目下之憂實多抑亦方來之弊難言情跡所在極爲駭惋臣謂伊日該承宣亟命覈出施以重律至於該注書之不善典守致有此無前之擧亦不可無警譴罷之典斷不可巳也臣於見職夫豈有一分堪承之望而適當重獄之未究且値署經之有命他不暇顧章皇出肅而秪緣人職之不稱未免僚臺之見輕日昨詣臺時始聞院吏事之大關後弊卽欲論列而前啓旣入不敢再瀆仍以聯疏之意轉通僚臺齊會朝房衆議俱一疏本已完臣亦書送名帖只竢登徹矣不料長憲之議旣諾復悔已封之章無端中止伊時往復之吏又復除汰未知有何較量於其間而爲此顚倒之擧耶本事輕重姑且勿論旣發之衆議當徹之聯章不徒見格於中途乃反移怒於下吏此莫非臣言議無素不見重於同朝之致以此情踪尙何敢抗顔仍冒於臺地乎玆不得不露章自列仰瀆崇嚴伏乞聖慈亟賜鐫斥以安私分以重臺職焉臣無任屛營祈懇之至云云省疏具悉勿煩爾其勿辭察職
정조 12년
戊申十二月二十六日未時上御重熙堂禮房承旨入侍時右承旨趙衍德假注書白慶楷記事官李相璜金祖淳檢校直閣徐鼎修檢校待敎尹行任以次進伏訖上命衍德讀公事仍書判付訖命退諸臣以次退出
정조 12년
戊申十二月二十六日四更一點上御仁政殿受誓戒入侍時行都承旨金載瓚行左承旨金思穆右承旨趙衍德左副承旨朴宗岳右副承旨金履正記事官金孝建假注書白慶楷記事官李相璜金祖淳檢校直提學徐有防李秉模檢校直閣徐鼎修以次侍立上乘輿出協陽門至仁政殿月臺降輿執圭南向立吏曹判書李𡊠讀誓文訖上乘輿出仁政門由協陽門入宣化門還內諸臣以次退出
정조 12년
戊申十二月二十六日四更四點上御重熙堂右承旨入侍時右承旨趙衍德記事官金孝建李相璜金祖淳以次進伏訖上命書傳敎曰都尉疏本意不但在於嫌其通稱則改議固宜而改議之後墓號宮號之同用於禮於義無違而有寓轎前引接亦爲是耳此意竝令知悉命退諸臣以次退出
정조 12년
行都承旨金載瓚坐行左承旨金思穆坐右承旨李亨元坐直左副承旨趙衍德坐右副承旨李鼎運未肅拜同副承旨洪仁浩坐直注書金孝建病一員未差假注書白慶楷藥院直趙台榮仕直事變假注書金初燮仕
정조 12년
趙衍德啓曰來初一日輪對日次而正朝相値頉稟之意敢啓傳曰知道
정조 12년
傳于李亨元曰宮號墓號已改議宜有告由之擧祭官遣都尉攝祭
정조 12년
傳于洪仁浩曰差祭苟艱云未肅拜玉堂臺諫許遞
정조 12년
兵曹參議前望單子入之朴宗岳落點
정조 12년
承旨前望單子入之李亨元曺遠振洪仁浩落點
정조 12년
傳于洪仁浩曰在外承旨許遞前望單子入之待下批牌招察任
정조 12년
承旨前望單子入之李鼎運落點
정조 12년
注書金孝建病代以趙台榮爲假注書
정조 12년
以副校理李殷模牌不進罷職傳旨傳于李亨元曰只推
정조 12년
以吏曹卿宰侍從作散人書入單子傳于洪仁浩曰堂上官職牒還授秩前府使鄭宇淳前郡守兪彦脩敍用堂上官削職秩前大司憲金載順前判書宋載經仍前判書宋載經向來不參旣知其實病與昨日事條件各異給牒敍用堂上官被謫蒙放秩前大司憲蔡弘履前監司洪秀輔前牧使朴天行前府尹李泰永朝官刋削仕籍秩前應敎韓光近前校理洪義浩前修撰李遇濟朝官被謫蒙放秩前修撰宋民載前持平朴瑞源竝蕩滌敍用捧傳旨
정조 12년
以禁府都囚徒傳于洪仁浩曰保放罪人劉國良放鄭益祚尹翊東以公律勘放仍令卽爲還官
정조 12년
以前承旨李書九禁推傳旨傳于金思穆曰不過申飭當寒滯囚宜念分揀放送歲餘不遠時囚書入待下敎區別勘放
정조 12년
以禁府前察放李運彬還發配所草記傳于洪仁浩曰旣已經歲分揀放送如有同罪人一體分揀
정조 12년
兵曹口傳政事副司果洪義浩
정조 12년
以黃海監司啓本松禾縣李百源監試入格査實馳啓事傳于洪仁浩曰臺諫言事許以風聞設有差誤豈或深非而至於松禾儒生事原疏不惟曰知名而已甚至以知面質言到今行査如是相左該儒之年歲與父祖之名無不逈殊云爾則臺臣所論極爲疎忽已因他事處分今姑勿論而都事守令勘罪可謂非其罪原傳旨特竝爻周該縣監中考亦由於是等第勿施該儒生勿爲拔去事回諭
정조 12년
以黃海監司啓本黃州金興祐罪狀行査馳啓事傳于洪仁浩曰所謂金興祐令道伯各別嚴刑後定配其餘各人分等決處事分付
정조 12년
以慶尙監司金光默啓本昌原前府使鄭駿采法外濫刑査實馳啓事傳于洪仁浩曰邑民之雖有抱冤者上言擊錚語侵土主一例竝本事勿聽理罪其罪所以正民俗尊風敎而至於昌原事不但事關復讎況本倅出自近侍之列則朝家處分烏可無別般懲勵且況該倅擧措殆似失性以今査啓觀之十餘條法外酷刑無非慘毒駭悖石打頰也棍打跟腫也麥芒抹口也鋸耳也拔齒也枷懸樹以石擊足也殿縛懸手高擧枷頭也使五卒打一人也此其中最無狀之擧傷人與否姑捨是究其用心極不佳至不忍朝家旣聞之如無拔例嚴繩法將安用卽其地定配失之太寬鄭駿采移配遠島仍施禁錮之典處分之止此特以渠所藉口自明或在於不得如例用刑故耳苟有不然其罪豈止於島配乎兼有許多人命之邂逅致斃者乎令該曹將此傳敎嚴飭諸道俾各視此懲畏因此有一番提飭者古人豈不云乎遠道沽譽甚於貪饕雖無駿采之事近來守令惟以彌縫爲事今若過於懼怯竝與當用當行處噤口袖手亦可謂不識本意此亦不可不一體知悉以此措辭行會
정조 12년
以忠淸兵使狀啓虞候李彦默罷黜事傳于金思穆曰旣非用意勿罷事回諭
정조 12년
趙衍德以弘文館言啓曰副校理李殷模旣有只推之命卽爲牌招察任何如傳曰允
정조 12년
李亨元以禮曹言啓曰來正月初七日宗廟春享大祭親行時省牲省器之節依例以親臨磨鍊擧行乎敢稟傳曰當親行
정조 12년
李亨元以禮曹言啓曰來正月初七日宗廟春享大祭親行時同日永寧殿依例遣大臣行祭事知委何如傳曰允
정조 12년
李亨元以禮曹言啓曰今九月二十七日貞陵幸行時惠愼翁主墓遣承旨卜日致祭事命下矣致祭吉日令日官推擇則來十月初三日爲吉云以此日設行而祭文令藝文館撰出祭物及執事官亦令京畿監營差定進排事竝以分付何如傳曰旣無可考置之可也
정조 12년
李亨元以禮曹言啓曰因刑曹判書洪良浩所啓李復初離婚一節非臣曹所可稟處者請令春曹擧行何如上曰依爲之末端事議大臣稟處可也事啓下矣發遣郞廳問議于大臣則議政府左議政臣洪樂性病不獻議領中樞府事臣金尙喆病不獻議領敦寧府事臣鄭存謙以爲今以閔女離異事至有李復初發狀之擧其狀旣非誣罔則其請固當聽施而事係人倫之重律無明的之文宜加審處伏惟上裁云判中樞府事臣徐命善以爲今此閔女離異事旣因其夫之呈狀至有該曹之覆啓則依願許施固無不可而我國離異之法逆家女外無他可據之文不敢臆對伏惟上裁云判中樞府事臣李徽之以爲家不齊之律旣施於其父則今又其子再當恐非法文之若是也離婚一事法例未知如何而稱曰士夫家婦女者乘夜潛出累日與常漢男子同處則雖無桑濮之期而河間之淫行已著矣今若視以細故更使夫婦依前同居則其爲墮壞風化關係彝倫亦大矣伏惟上裁云判中樞府事臣李福源以爲大明律曰夫妻不和兩願離者聽又曰妻背夫在逃者杖一百從夫嫁賣今此閔女未見不和之跡而在逃則的實嫁與賣雖不可論依願聽離固無不可而第觀閔女行止極涉疑怪公然以士族婦女甘心爲人家賤役東西投足顚倒胡亂情節別無執贓擧措殆同喪性則待以常人加以本律或恐非審愼原恕之道伏惟上裁云判中樞府事臣金熤以爲閔女之當離不當離惟在其出門不出門而已女子出門無燭則止是爲唐閨之間亦有別嫌之義也況以士族家婦女黑夜潛蹤徒步出大門之外不念多露之戒忽作徹宵之行撞倒奔走於街路之上東家於食西家於宿飽閱多日迷不知恥初非狂易喪性之人則情無可原又無懷沙伏刃之擧則跡固難恕執跡論情實是倫常之大變怪不啻爲七去之惡而止耳離異國法之所不輕許而至於情罪之不可不離者則亦未嘗不許者已例可考況又有大明律所載則皇朝律令便同國典今於其夫之請離猶以愼法之意不許其離則是婦不夫其夫而自絶於其夫獨使其夫不敢離其已離之婦也恐非聖明正倫常淑風敎之政也伏惟上裁云大臣之議如此上裁何如傳曰此草記入啓已至年久姑置之可也
정조 12년
李亨元以禮曹言啓曰五禮儀大臣之喪自上有擧哀之節而取考謄錄則雖或因特敎擧行而今則臘享大祭親傳香不遠行判中樞府事趙璥之喪擧哀一節有不敢循例取稟之意敢啓傳曰知道
정조 12년
洪仁浩以吏曹言啓曰今此宗廟各陵殿宮園正朝祭獻官諸執事分排極其苟艱不得已以刑官及司饔院官員通融塡差之意敢啓傳曰知道
정조 12년
李亨元以刑曹言啓曰昨日動駕時北部居童蒙鄭忠國擊錚於衛外故取考其原情則以爲渠祖母奉保夫人申氏乙巳十月身故渠以承宗蒙喪而三年後祿米減下故家力漸敗莫重祭文無處奉安云矣意出干恩置之何如傳曰此草記以休紙還給其子孫令內需司招致俾給糊口之需可也
정조 12년
洪仁浩以義禁府言啓曰慶尙道昌原府卽其地定配罪入鄭駿采移配遠島仍施禁錮之典事命下矣鄭駿采全羅道康津縣古今島移配而以傳敎內辭意添書於前罪目依例發遣府書吏自昌原府執捉仍令押送配所又五年禁錮何如傳曰允
정조 12년
洪仁浩以義禁府言啓曰因刑曹啓辭司謁崔昌祿遠地勿限年定配事命下而係是出身移本府擧行事允下矣崔昌祿平安道雲山郡勿限年定配而以傳敎內辭意具罪目依例發遣府羅將押送配所何如傳曰分揀
정조 12년
刑曹啓目粘連李堰獄事問議于大臣則左議政李性源以爲李堰之發憤玷汚欲逞戕殺者固已兇憯而愼大之解喪帶助縛孀妹抱石沈江諸般行兇節節獰頑雖以殺死前言之逐送舅家窮無依賴終至失身已是愼大之難貰之罪而以李堰爲元者大段失格李堰之償命恐無可論云右議政蔡濟恭以爲具女雖曰失行堰旣非其舅其夫而只憑安國太所傳之語聚族謀殺而慮有後言招致倫理滅絶之具愼大誘引具女鉗之又縛縛之又鉗投江猶且不足以十餘大石壓其身體及其椓瘞鉗口之葛猶不解以此言之則堰之償命於法無疑云上裁何如判付啓左右相所見旣如是參差次對時卿其指一稟處爲良如敎
정조 12년
戊申十二月二十七日辰時上御誠正閣諸承旨持公事入侍時行都承旨金載瓚行左承旨金思穆右承旨趙衍德左副承旨朴宗岳假注書白慶楷記事官李相璜金祖淳以次進伏訖上命書傳敎曰今番親享時大祝除老病則無以分排云侍從作散人竝爲書入卿宰一體書入又命書傳敎曰以其留院公事之積滯旣命諸承宣入侍雖在藥院旣傳啓辭則無端不參不可無飭當該承旨遞差前望單子入之待下批牌招察任又命書傳敎曰今已肅命雖屬過境違召何等難愼處義亦有界限而今番擧措雖在卿宰以上猶不敢乃爾況堂上三品乎揆以事體決不可無飭同副承旨李書九爲先遞差下義禁府推考上曰兵曹參議前望單子入之出榻敎命退承史以次退出
정조 12년
都承旨未差行左承旨金思穆坐右承旨李亨元坐左副承旨趙衍德坐直右副承旨李鼎運坐直同副承旨洪仁浩坐注書金孝建病一員未差假注書白慶楷藥院直趙台榮仕直事變假注書金初燮仕
정조 12년
李亨元啓曰大司憲執義掌令一員持平一員未差掌令宋益中在外持平韓啓玉呈辭監察茶時之意敢啓傳曰知道
정조 12년
傳于金思穆曰騎馬二匹立之史官二員待命
정조 12년
傳于李鼎運曰北道差使員上來守令當日還下送
정조 12년
傳于李鼎運曰受由承旨許遞前望單子入之待開門牌招察任
정조 12년
有政吏批判書李𡊠進參判李在學進參議未差右副承旨李鼎運進以金憙爲副提學嚴思晩爲大司憲徐郁修爲執義李性吾爲掌令兪鉉章爲持平姜垣爲獻納韓用龜爲校理鄭福煥爲副校理權裕爲修撰洪秉纘爲右尹李翼相爲開城敎授贈吏參金始錫贈吏判例兼贈吏議金鎭瑞贈吏參例兼贈司僕正金桄贈吏議知敦寧金尙集三代追贈再政以朴祐源金憙爲奎章閣直提學金祖淳爲待敎
정조 12년
兵批判書李文源參判具㢞病參議朴宗岳入直進參知沈煥之病行左承旨金思穆進副護軍李壽咸金寅燮副司直金頤柱金履正曺遠振李書九徐美修李殷模李晴李聖輪李太亨副司果宋翼孝李顯靖副司勇李晩秀柳熽
정조 12년
洪仁浩以義禁府言啓曰保放罪人劉國良放鄭益祚尹翊東以公律勘放仍令卽爲還官事命下矣劉國良放送而鄭益祚尹翊東等全羅監司徐龍輔啓本內科賦之未滿三十句者不得入格自是法例旣有年前大僚之筵稟行會則今此賦居首之只以二十九句入格者有違令式試官不察之失不可置而不論其罪狀竝令攸司稟處罪取考律文則大明律違令條有曰凡違令者笞五十云矣鄭益祚尹翊東等笞五十以公律收贖放送而卽令還官之意敢啓傳曰知道如有功議各減一等